
A magyar szöcskeegér (Sicista trizona) időbeli aktivitásmintázatának vizsgálata tavaszi és nyári kameracsapdás felvételek alapján

A magyar szöcskeegér (Sicista trizona, Frivaldszky, 1865) a Kárpát-medence endemikus faja. Napjainkra az IUCN vöröslistáján a veszélyeztetett fajok közt szerepel, Magyarországon fokozottan védett, „nemzeti kincsként” tekinthetünk rá.
Egy populáció időbeli niche megállapításának egyik módja a napi aktivitási mintázat kiszámítása. Ezekből az aktivitások időbeli átfedéseit és két aktivitási mintázat közötti összefüggéseket tudjuk kiszámítani. Az ezen típusú kutatásokra a kameracsapdás vizsgálatok a legalkalmasabbak. Ennek a technikának az alkalmazásával, olyan nehezen befogható faj esetében is, mint a magyar szöcskeegér, lényegesen több detektációs adatot kaphatunk.
A kutatásom fő célja a magyar szöcskeegér szezonális és napi aktivitásmintázatának kiszámítása és ábrázolása volt. Hipotéziseim közt szerepelt, hogy tesztelem a ’félénk egér’ elméletet is, amely azt jelenti, hogy a magyar szöcskeegér kerüli más rágcsálók aktivitási csúcsait és csak akkor lesz detektálható, ha ezen fajok kevésbé aktívak. Négy egymást követő évben (2019-2022) hagyományos vadkamerákat helyeztünk ki Bükki Emlőstani Kutatócsoport Egyesület munkatársaival közösen a Bükki Nemzeti Park Igazgatóság Borsodi-Mezőség Tájvédelmi Körzetében. Ez a terület hazánk második legnagyobb gyepi élőhelye, amelynek északi része egy száraz összefüggő gyepterület, néhol kisebb mocsarakkal megszakítva. Itt található a magyar szöcskeegér eddig ismert egyetlen és nagy eséllyel utolsó élőhelye. A kapott kamerafelvételek adatait elsőnek Excel táblázatban foglaltam össze. Az eredményeket az R statisztikai környezetben dolgoztam fel. Az adatokat ”activity” és ”overlap” csomag használatával, Kernel becslés segítségével és Gauss eloszlást alkalmazva ábrázoltam 10.000-es ismétlésszámmal. Becsültem az átfedési együtthatót, amely kis mintaszám esetén is kiválóan alkalmazható. Az adatok grafikus megjelenítése során valószínűségi sűrűségfüggvényt (PDF) használtam, elemzésüknél küszöbértékekkel dolgoztam, melyeket Wald teszt segítségével értékeltem ki.
A napi aktivitásgörbék kiértékelése után elmondható, hogy a magyar szöcskeegér kizárólag éjszaka aktív, nappali felvételek az állatról egy esetben sem készültek. Az éves és szezonális aktivitási szintjei a kapott PDF-ábrák alapján ténylegesen eltérőnek bizonyultak. Az összehasonlító Kernel becslések után a magyar szöcskeegér napi aktivitásmintázata a kutatási területen detektált más kisemlősökhöz viszonyítva, a legtöbb esetben, nagy mértékű egyezést mutat.



